b'\n_START_ARTICLE_\nJoensuun kanava\n_START_PARAGRAPH_\nJoensuun kanava sijaitsee Pielisjoella Joensuun kaupungin keskustassa Siltakadun kohdalla. Ensimm\xc3\xa4inen kanava paikalle rakennettiin vuosina 1876\xe2\x80\x931877. Kanavan pituus oli 537 metri\xc3\xa4 ja siin\xc3\xa4 oli yksi puinen sulku jonka pituus oli 35,6 metri\xc3\xa4, leveys 7,7 metri\xc3\xa4 ja syvyys 2,1 metri\xc3\xa4. T\xc3\xa4m\xc3\xa4 sulku uusittiin vuosina 1918\xe2\x80\x931923 betonirakenteiseksi._NEWLINE_Vanhan sulun paikalle rakennettiin vuosina 1971\xe2\x80\x931973 uusi suursulku, jonka pituus on 160 metri\xc3\xa4, leveys 16 metri\xc3\xa4 ja syvyys 2,4 metri\xc3\xa4. Nykyisess\xc3\xa4 sulussa on sektoriportit. Vanhasta sulusta on nykyisin s\xc3\xa4ilynyt en\xc3\xa4\xc3\xa4 sulun it\xc3\xa4puolen kiveys._NEWLINE_Joensuun kanavan sulun ja L\xc3\xa4nsikosken v\xc3\xa4lisess\xc3\xa4 saaressa sijaitsee Pielisjoen kanavoinnin muistomerkki, jonka tekij\xc3\xa4 on tuntematon. Muistomerkki r\xc3\xa4j\xc3\xa4ytettiin 1917, koska siin\xc3\xa4 kuvattua Ven\xc3\xa4j\xc3\xa4n kaksip\xc3\xa4ist\xc3\xa4 kotkaa pidettiin silloin vanhan tsaarinvallan symbolina. Pronssinen muistomerkki l\xc3\xb6ytyi Pekkalan kartanosta ja palautettiin entiselle paikalleen vuonna 1968._NEWLINE_Kanavan yli kulkevan l\xc3\xa4pp\xc3\xa4sillan alikulkukorkeus on suljettuna 2,5 metri\xc3\xa4. Silta on s\xc3\xa4hk\xc3\xb6mekaaninen. Kanavasta on mahdollista kulkea itsepalveluk\xc3\xa4yt\xc3\xb6ll\xc3\xa4, mik\xc3\xa4li sillan avausta ei tarvita. Pudotuskorkeus kanavassa on 0,3 metri\xc3\xa4. _NEWLINE_Kanavan kaukok\xc3\xa4ytt\xc3\xb6keskuksesta suoritetaan kaikkien Pielisjoen kanavien ja avattavien siltojen k\xc3\xa4ytt\xc3\xb6.'